Hei, denne artikkelen er over ett år gammel og kan inneholde utdatert informasjon

(Dagbladet): I løpet av natten har bymiljøetaten i Oslo vært i full vigør med terrorsikring av Norges paradegate.

Det fikk sjåfører som skulle transportere varer til adresser i gågata merke.

Flere måtte nøye navigere seg rundt sikringselementene og litt over klokka sju var det tilløp til kaos av biler og lastebiler på Egertoget.

- Dette byr på problemer, så derfor har vi lagt om rutinene våre og kjører ut varer tidligere, sier Lars Olav Schanz, som kjører mat for Lunsj.no.

Han er bekymret for at den trangere plassen kan føre til farlige situasjoner når store lastebiler skal kjøre blant alle menneskene.

UFRAMKOMMELIG: Dawod Mirafghan måtte rygge inn i en tverrgate når han ikke kom fram med lastebilen. Foto: Øistein Norum Monsen / Dagbladet. Vis mer

- Det kan fort bli skummelt når noen kommer i blindsona til lastebiler, sier Schanz, som likevel er positiv til de forebyggende tiltakene.

Trangt

Dawod Mirafghan kjører varer for Bama og måtte rygge inn i en sidegate med lastebilen sin da han møtte de nye sperringene som skal sikre Karl Johan mot terror.

- Det blir vanskeligere å manøvrere her og vanskeligere å levere mat, sier Mirafghan som tror det kommer til å bli trangt om plassen på Karl Johan om morgenen.

Litt over klokka sju ankommer bymiljøetatens pressetalsmann Richard Kongsteien til Egertorvet.

NYSGJERRIG: Bymiljøetatens pressetalsmann, Richard Kongsteien, kom til Egertorvet for å sjekke arbeidet som var utført gjennom natten. Foto: Øistein Norum Monsen / Dagbladet Vis mer

- Vi har fått ut rundt 20 blomsterurner. Det skal totalt plasseres ut rundt 300, sier Kongsteien til Dagbladet.

Langs Karl Johan står nå også flere betongringer med blomster.

- Dette er midlertidige løsninger og vil byttes ut fortløpende, sier Kongsteien.

Han forstår bekymringen til yrkessjåførene.

PLAN: Slik ser Oslo Kommune for seg at Karl Johans gate kan se ut. Illustrasjon: Oslo Kommune. Vis mer

- Vi må sørge for at dette blir levelig både for mennesker og trafikk, sier Richard Kongsteien.

Urner og ringer

BEKYMRET: Lars Olav Schanz, som kjører mat for Lunsj.no, er redd for fotgjengernes sikkerhet når det blir trangere om plassen på Karl Johans gate. Foto: Øistein Norum Monsen / Dagbladet Vis mer

Så langet er følgende sikringselementer plassert ut langs Karl Johans gate:

BETONGRINGER: Mellom Skippergata og Dronningensgate. Foto: Øistein Norum Monsen / Dagbladet Vis mer

Oslo S og Skippergata

6 blomsterurner

Skippergate - Dronningensgate

6 betongringer

Dronningensgate - Krikegata

6 betongringer

Kirkegata - Kongens gate

6 betongringer

TRANGERE OM PLASSEN: Oslo kommune startet i natt arbeidet med å terrorsikre Karl Johans gate. Så langt er blomsterurner og betongringer plassert langs hele gågaten. Foto: Øistein Norum Monsen / Dagbladet Vis mer

Kirkegaten - Nedre Slottgate

1 blomsterurne

Nedre slottsgate - Egertorget

6 blomsterurner

Tryggere

Tor Ove Stenseng går opp Karl Johans gate hver dag og liker det han ser.

- Det ser bra ut og det kjennes tryggere med disse tiltakene, sier Stenseng til Dagbladet.

Stenseng synes det vanskelig å si om sikringstiltakene er gode nok.

- Jeg skulle gjerne sett at det blir mer. I dagens hverdag så er dette nødvendig, sier Tor Ove Stenseng til Dagbladet.

FOTGJENGER: Tor Ove Stenseng håper å se flere sikringselementer på Karl Johans gate. Foto: Øistein Norum Monsen / Dagbladet Vis mer

Da Dagbladet snakket med folk om sikringstiltakene i går ettermiddag, lurte flere på hvorfor det hadde tatt så lang tid å sikre gågata. Raymond Johansen viste blant annet til den oppdaterte trusselvurderinga fra PST.

- Vi har opplevd et terroranslag i 2011. Etter 2011 ble det laget en gate- og sikringsplan som kom i 2014. Et år før vi flyttet inn i byrådskontorene. Før den tid var mye av arbeidet rettet inn mot sikring av offentlige bygg. Der har arbeidet kommet langt. Arbeidet rundt det nye regjeringskvartalet er en del av det, sier byrådsleder Raymond Johansen til Dagbladet.

- Siden har vi sett en økende utvikling der befolkede områder er terrormål. Det har vi sett i Nice, Stockholm, London og Berlin. Da PST leverte en oppdatert trusselvurdering i høst, kom det fram at det kunne komme et nytt terrorangrep også mot Norge. Det førte til at jeg har satt ned en gruppe av kommunale etater i nært samarbeid med politiet, der vi har foreslått risikoreduserende tiltak. Noen vil si at det er for seint, men vi setter i gang med tiltakene i natt, sier Johansen.